**ΕΝΟΤΗΤΑ 15η. Κείμενο Αναφοράς: Αριστοτέλης, Ἠθικὰ Νικομάχεια, Β 6.10-13∙16, 1106 b36-1107a6**

**Ασκήσεις κατανόησης του κειμένου αναφοράς**

1. Με βάση το αρχαίο κείμενο (αναφοράς) να χαρακτηρίσετε τις παρακάτω διατυπώσεις ως Σωστές ή Λανθασμένες με ένα Σ ή Λ αντίστοιχα. Να τεκμηριώσετε την επιλογή σας γράφοντας τη χαρακτηριστική φράση του αρχαίου κειμένου που την επιβεβαιώνει. [Π. Αμπελάς]

α) Η συναισθηματική συμπεριφορά του ανθρώπου χαρακτηρίζεται από ποσοτικές διαβαθμίσεις.

β) Οι συνθήκες εκδήλωσης ενός συναισθήματος είναι μία από τις παραμέτρους κατά τον Αριστοτέλη που πρέπει να λαμβάνουμε υπόψη κατά την αξιολόγηση των συναισθημάτων.

γ) Η λέξη *ἄριστον* και η λέξη *ἀρετὴ* παρουσιάζουν γλωσσική συγγένεια κατά τον Αριστοτέλη.

δ) Η αρετή επιλέγεται ελεύθερα από το άτομο και εξαρτάται από την επίτευξη της αντικειμενικής μεσότητας.

ε) Οι κακίες οφείλονται κατά κύριο λόγο στην υπέρβαση του μέτρου.

1. Ο Αριστοτέλης υποστηρίζει η αρετή προϋποθέτει τη μεσότητα. Από ποια σημεία του κειμένου φαίνεται αυτό; Να τα αναδιατυπώσετε με δικά σας λόγια.
2. Ποιες προϋποθέσεις προσθέτει εδώ ο φιλόσοφος, ώστε να οριστεί πληρέστερα η έννοια της μεσότητας;

**Ερμηνευτικές ερωτήσεις**

1. Σε ποια πάθη αναφέρεται στην ενότητα ο Αριστοτέλης και ποιες γενικότερες συναισθηµατικές καταστάσεις τα συνοδεύουν; ΚΕΕ
2. Όπως είδαµε σε προηγούµενη ενότητα (14η), η µεσότητα που έχει σχέση µε την ηθική αρετή ορίζεται µε κριτήριο το υποκείµενό της (πρὸς ἡµᾶς). Ποια κριτήρια προσθέτει εδώ ο φιλόσοφος, ώστε να οριστεί πληρέστερα η έννοια της «µεσότητας»;
3. Να εντοπίσετε τα ΡΣ της ενότητας που αναφέρονται στις έννοιες της υπερβολής και της µεσότητας. Ποια από αυτά αναφέρονται στο έργο του υποκειµένου της ηθικής αρετής και ποια υποδηλώνουν την κοινωνική της διάσταση; [ΚΕΕ: Τα ρηµατικά σύνολα , π.χ. ἔστι µᾶλλον, ἔστι ἧττον, ἀµφότερα οὐκ εὖ, κτλ. (σχεδόν όλα τα ΡΣ της ενότητας) θα πρέπει να διακριθούν κατά κατηγορία (έλλειψη, υπερβολή, µεσότητα). Η κοινωνική διάσταση της ηθικής αρετής υποδηλώνεται στα *δεῖ, ψέγεται, ἐπαινεῖται*, ενώ στο υποκείµενό της αναφέρονται τα *ἁµαρτάνεται* και *κατορθοῦται]*
4. Α. Να συµπληρώσετε την πρόταση που λείπει, ώστε να ολοκληρωθούν οι συλλογισµοί:

(α) 1. Τὸ δ' ὅτε δεῖ καὶ ἐφ'οἷς καὶ πρὸς οὓς καὶ οὗ ἕνεκα καὶ ὡς δεῖ, µέσον τε καὶ ἄριστον.

 2. ὅπερ (=τὸ ἄριστον) ἐστὶν τῆς ἀρετῆς.

 3. …………………………………………………………………..

(β) 1. Τὸ µέσον ἐπαινεῖται καὶ κατορθοῦται.

 2. …………………………………………………………………..

 3. Μεσότης τις ἄρα ἐστὶν ἡ ἀρετή.

Β. Να εξηγήσετε µε δικά σας λόγια το δεύτερο συλλογισµό.

[ΚΕΕ: (α) ἀρετή ἐστιν τὸ δ' ὅτε δεῖ … καὶ ὡς δεῖ. (β) Ταῦτα δ' ἄµφω τῆς ἀρετῆς.]

1. Να γράψετε τη συλλογιστική πορεία μέσα από την οποία ο Αριστοτέλης καταλήγει ότι η αρετή είναι «**μεσότης**» (πρώτη παράγραφος). [Π. Αμπελάς]
2. Ο Α. Lesky (σ. 782) γράφει για τα Ἠθικά Νικοµάχεια ότι *«είναι µια ανάλυση του ηθικού, όπως αυτό εµφανίζεται κάτω από τις διάφορες συνθήκες της πραγµατικότητας»*, και προσθέτει *«ο Αριστοτέλης, σε πολύ ανώτερο βαθµό από τον Πλάτωνα, λαµβάνει υπόψη του την επικαιρικότητα της ανθρώπινης συµπεριφοράς».* Να δείξετε την αλήθεια αυτών των απόψεων µε τη βοήθεια χωρίων της ενότητας.
3. Να δείξετε µε τη βοήθεια χωρίων του κειµένου ότι η πράξη του *ψεύδεσθαι* µπορεί να είναι αρετή και το πάθος του *ἐλεῆσαι* είναι δυνατόν να είναι κακία. ΚΕΕ
4. Ποια είναι η στάση του Αριστοτέλη απέναντι στα συναισθήματα; Να τεκμηριώσετε την απάντησή σας με αναφορές στο κείμενο. [Π. Αμπελάς]
5. Ποιο είναι το προσεχές γένος της αρετής και ποια η ειδοποιός της διαφορά όπως περιλαμβάνονται στον ορισμό της; ΚΕΕ
6. Ποια σηµασία έχει η *προαίρεσις* και ειδικά το γεγονός ότι η αρετή χαρακτηρίζεται ως *ἕξις* *προαιρετική*; Για να κατανοήσετε τη σηµασία της σκεφθείτε αν θα µπορούσε να χαρακτηρίζεται από αντίθετες προς την προαίρεσιν έννοιες -γνωρίσµατα.
7. Να εξηγήσετε τι σηµαίνει υποκειµενικός και αντικειµενικός χαρακτήρας της αρετής.
8. **φρόνιμος, τοῦ δέοντος**: Το περιεχόμενο των εννοιών αυτών δεν είναι πάντοτε, οριστικά και εφάπαξ καθορισμένο. Να εξηγήσετε ποιος ορίζει το περιεχόμενό τους και ποια είναι τα όρια του υποκειμενικού και του αντικειμενικού σ’ αυτές τις έννοιες;

**Λεξιλογικές ασκήσεις**

1. Να εντοπίσετε στο κείμενο τα αντώνυμα των λέξεων: **φοβηθῆναι, λυπηθῆναι, ἧττον, ἔλλειψις, ἁμαρτάνεται, ἐπαινεῖται** και της φράσης **οὐκ εὖ**. [ΚΕΕ: Στο οὐκ εὖ (σχήµα λιτότητας = «πολύ κακό») αντιστοιχεί ως αντώνυµο το ἄριστα]
2. **φοβηθῆναι, ἐλεῆσαι**: α) Να γράψετε τα ομόρριζα ουσιαστικά που αποτελούν θεμελιώδεις όρους του αριστοτελικού ορισμού για την τραγωδία. β) Να δώσετε από ένα συνώνυμο και ένα αντώνυμο στον κάθε όρο. [ΚΕΕ: ἔλεος ≅ οἶκτος, συµπάθεια ≠ ἀναλγησία, ἀσπλαγχνία - φόβος ≅ δεῖµα, δέος ≠ θάρρος, τόλµη]
3. **κατορθοῦται** : Α. Να σηµειώσετε ποια σηµασία έχει το ρήµα στο κείµενο :

1. επιτυγχάνεται

2. αποτελεί κατόρθωµα

3. είναι το ορθό

Β. Να γράψετε τέσσερα οµόρριζα ουσιαστικά και επίθετα (απλά ή σύνθετα) στη νέα ελληνική.

1. **προαίρεσις** : Χρησιµοποιώντας τη λέξη προαίρεση και παράγωγα ή οµόρριζά της, να γράψετε φράσεις στην νέα ελληνική και να δώσετε τη σηµασία τους.
2. **φρόνιµος** : Να γράψετε όσες σηµασίες της λέξης στην αρχαία και στη νέα γλώσσα γνωρίζετε.

**Παράλληλο κείμενο**

Αφού μελετήσετε το παρακάτω απόσπασμα από την "Πολιτεία" του Πλάτωνα και το αρχαίο κείμενο αναφοράς από τα "Ηθικά" του Αριστοτέλη να απαντήσετε στο εξής ερώτημα: Ποια κοινή αντίληψη αναδεικνύεται στα δύο κείμενα αναφορικά με την ανθρώπινη ευθύνη στη διαμόρφωση της ηθικής του συμπεριφοράς; [Π. Αμπελάς]

*Και τότε ένας προφήτης, αφού πρώτα τους έβαλε να παραταχθούν με τάξη, πήρε έπειτα από τα γόνατα της Λάχεσης κλήρους και παραδείγματα βίων κι ανεβαίνοντας σ' ένα ψηλό βήμα φώναξε: «Της κόρης Λάχεσης, θυγατέρας της Ανάγκης, είναι τούτος ο λόγος. Ψυχές της μιας ημέρας, αρχίζει για το θνητό γένος άλλος ένας κύκλος με κατάληξη το θάνατο. Δεν θα σας πάρει με κλήρο κάποιος δαίμονας, θα τον διαλέξετε εσείς το δαίμονα. Οποιανού λάχει ο πρώτος κλήρος, αυτός πρώτος να διαλέξει τη ζωή που αναγκαστικά θα ζήσει. Δεν έχει δεσπότη η αρετή· ανάλογα αν την τιμάει κανείς ή την περιφρονεί, θα 'ναι και πιο μεγάλο ή πιο μικρό το μερτικό του επάνω της. Η ευθύνη είναι αυτουνού που διαλέγει· ο θεός δεν έχει ενοχή».*

Πλάτων, Πολιτεία, 617d-e

Πηγές:

<http://www.kee.gr/attachments/file/2141.pdf>

<https://akisambelas.files.wordpress.com/2020/01/fakelos_ylikou_g_lyk_d.e._12-19.pdf>